**Kedves Bölcsészhallgató!**

Köszöntjük egyetemünk új polgáraként. Gratulálunk sikeres felvételijéhez és kívánjuk, hogy a Karunkon (Budapesten és Szombathelyen) folytatott tanulmányai során szellemi és emberi értékekkel tovább gazdagodjék!

Az alábbi tájékoztatóval kívánjuk megkönnyíteni a Kar életébe való bekapcsolódását.

**Általános tudnivalók a bolognai képzés szerkezetéről**

Felsőfokú tanulmányait az úgynevezett **bolognai rendszerben** fogja végezni, amelynek lényege a három ciklusra való tagolódás:

A bölcsészhallgató **alapképzésben** (latinul baccalaureus, angolul bachelor, rövidítve: BA) három évig (hat féléven/szemeszteren át) tanul, majd a szakdolgozat elkészítésével és záróvizsgával fejezi be alapszakos tanulmányait, s ezekről alapszakos (BA) diplomát kap.

A **mesterképzéses** (latinul magister, angolul master, rövidítve: MA) tanulmányok két éve (négy szemesztere) után diplomamunkát ír és a záróvizsga sikeres letételét követően mesterfokú (MA) diplomát kap.

A doktori fokozat elérése érdekében újabb felvételi vizsgát kell tennie, s ha ez sikeres, még három évig (hat szemeszteren át) **doktori** **képzésben** vehet részt. A doktori szigorlat és a doktori disszertáció megvédése zárja a folyamatot, amelynek eredményeként elnyeri a doktori (PhD) címet.

Az **alapképzés** belső tagolása, specializációi változatos képet mutatnak, ezért kérjük, tájékozódjon kari honlapunkon ([www.btk.elte.hu](http://www.btk.elte.hu)) az alapszakok szerkezetéről. Az alapképzés három éves alapozó – általában többféle mesterképzést megalapozó – jellegű. Bár ez a képzés bizonyos értelemben lezárt és a munka világának egyes területein való elhelyezkedést is lehetővé teszi, de pl. kutatói pályára csak akkor léphet, ha sikeres mesterfokú tanulmányokat is végez.

**A hallgatók jogaira és kötelezettségeire vonatkozó fontosabb jogszabályok, szabályzatok:**

A hallgatók alapvető jogait és kötelezettségeit – ideértve a magyar állami (rész)ösztöndíjjal támogatott képzés feltételeit – a **nemzeti felsőoktatásról szóló 2011. évi CCIV. törvény (továbbiakban Nftv.)** határozza meg.

Intézményi szinten **az ELTE SZMSZ II. kötet Hallgatói Követelményrendszer** (továbbiakban HKR; elérhető az Egyetem honlapján: <https://www.elte.hu/szabalyzatok?m=268> az iránymutató szabályzat. Kérjük, figyelmesen tanulmányozza át a szabályzatot különös tekintettel a HKR XVI. fejezetetére, amely a Bölcsészettudományi Karra vonatkozó különös rendelkezéseket tartalmazza. Felhívjuk figyelmét, hogy a szabályzatok megismerésére és nyomonkövetésére fordítson kellő időt és figyelmet, hogy tanulmányai során mindig tisztában legyen a jogaival és kötelezettségeivel.

A **18/2016. (VIII. 5.) EMMI rendelet** tartalmazza az alap- és mesterképzési szakok legfontosabb követelményeit, többek között a diploma kiadásához előírt egyéb feltételeket, a képzési időt, a nyelvvizsga-követelményeket.A diákigazolvány érvényességéről és a hozzá kapcsolódó jogokról és kedvezményekről az oktatási igazolványokról szóló 362/2011. (XII. 30.) Korm. rendeletből tájékozódhat.

A továbbiakban szeretnénk képzési helyenként néhány fontos tudnivalót külön is kiemelni.

**Budapesti és szombathelyi képzésekre egyaránt vonatkozó információk**

**Kari tanegységlisták – kurzuskínálat**

A képzési és kimeneti követelmények (továbbiakban KKK) alapján készültek a BA szakok tanegységlistái (tanterv), és készülnek félévről félévre a kurzuskínálatok (tanrend). A **belépés évében** aktuálisan **érvényes** tanterv és a tanrend tartalmazza mindazokat az információkat, amelyek az egyetemi tanulmányokkal kapcsolatban a Kar hallgatóját eligazítják.

A kari tanegységlistákból tájékozódhat Kar által kínált szakok, szakirányok, specializációk, minorok elvégzésének feltételeiről, követelményeiről. A tanegységlisták és a záróvizsgakövetelmények a kari honlapról tölthetőek le. A hallgató szakjának mintatantervében található kurzusok a Neptun Elektronikus Tanulmányi Rendszer hallgatói webes felületen a „Tárgyak-Tárgyfelvétel” menüpont alatt az aktuális félév beállításával és a „Mintatanterv tárgyai” kiválasztása után tekinthetőek meg és vehetőek fel.

**Kérjük, fokozottan figyeljenek arra, hogy a „SEK-” előtaggal kezdődő kurzuskódokat kizárólag a szombathelyi képzések hallgatói vehetik fel.**

A szabadon választható tárgyak felvételéhez az egyetem kurzuskínálata ugyanitt „Minden intézményi tárgy” menüpont bejelölésével érhető el.

**Tanulmányi rendszer**

Az Egyetemen a tanulmányi ügyeinek nagy részét **elektronikusan, a Neptun Elektronikus Tanulmányi Rendszerben** kell intéznie. Felvett hallgatóink első feladata a beiratkozás, de minden félév elején (a most kezdődőben a beiratkozással egy időben) nyilatkoznia kell arról, hogy az adott félévben kíván-e tanulmányokat folytatni (aktív státuszú félév), vagy kihagyja a félévet (passzív státuszú félév), tehát szünetelteti a jogviszonyát. A Neptunban történik a tárgyfelvétel, a vizsgára jelentkezés, a pénzügyi teendők figyelemmel kísérése, pénzbefizetés stb.

A **Neptun** Elektronikus Tanulmányi Rendszer működésével kapcsolatos információk a Q-térben (<https://qter.elte.hu>) menüpont alatt találhatók. Felhívjuk figyelmét, hogy a tanulmányai alatt köteles használni az Elektronikus Tanulmányi Rendszert és – jogviszonyának aktív vagy passzív státuszára való tekintet nélkül – folyamatosan figyelemmel kell kísérnie az abban közzétett általános hirdetményeket illetve a kifejezetten Önnek címzett egyetemi információkat, közleményeket.

**Tanulmányi előmenetel és adminisztrációja**

A **beiratkozott** hallgatók a hatályos jogszabályok és a HKR által meghatározott keretek között ütemezhetik tanulmányaikat. A tárgyfelvétel időszaka a szorgalmi időszak első hetéig tart. A Neptun Elektronikus Tanulmányi Rendszerben történő regisztrációt követően a hallgatók a kurzuskínálatból válogatva tudják összeállítani féléves órarendjüket – a **tanegységlistában előírt rendnek (különös tekintettel az előfeltételek teljesítésére) megfelelően.**

Felhívjuk figyelmét, hogy tanulmányai során a Tanulmányi Hivatal munkatársai, különösen a szakos tanulmányi előadók segítik majd Önt a tanulmányi adminisztrációs ügyeiben**.**

**Óralátogatási kötelezettség**

Az előadáson a részvétel kötelező, amennyiben előírják a tanegységlistában. Javasoljuk, hogy a kurzus első előadásán vegyen részt, mert ezen hangoznak el a kurzus teljesítésével kapcsolatos legfontosabb tudnivalók. A gyakorlaton (szemináriumon) a részvétel kötelező.

**A speciális szükségletű hallgatók**

A kari Esélyegyenlőségi Bizottság segíti a speciális szükségletű hallgatók integrációját. A bizottság tagjainak elérhetőségéről a kari honlapon tájékozódhat. További információkat a speciális szükségletű hallgatók számára összeállított tájékoztatóban talál.

**Budapesti képzésekre vonatkozó információk:**

**Kari Kreditátviteli Bizottság**

Lehetősége van arra, hogy korábban megszerzett ismereteit a kreditátvitel szabályai szerint befogadtassa, mentesülve így bizonyos tanulmányi és vizsgakötelezettségek alól. Amennyiben élni kíván korábban megszerzett tanulmányainak befogadtatásával, kredtibefogadási kérelemmel élhet, melyet a már megszerzett okirattal és/vagy igazolással kérelmezheti a Kari Kreditátviteli Bizottságtól. A szükséges formanyomtatvány a [http://www.btk.elte.hu](http://www.btk.elte.hu/) honlaponérhető el. A kitöltött kérelmeket a Kari Kreditátviteli Bizottság részére a Múzeum krt. 4/A fszt. 25. irodában a beiratkozást követően a Tanulmányi Hivatal által a Hasznos tudnivalókban meghirdetett határidőig a megjelölt ügyfélfogadási időpontban lehet benyújtani.

**Kari Tanulmányi Bizottság**

Tanulmányi előmenetellel kapcsolatos problémák esetén a hallgatók kérelemmel fordulhatnak a Kari Tanulmányi Bizottsághoz. Minden kérelmet a szakos tanulmányi előadójánál kell benyújtania a Múzeum krt. 4/A fszt. 14-16. irodákban. A megtárgyalt ügyekben hozott határozatokról a Neptun hivatalos bejegyzésein keresztül kap tájékoztatást.

**Szakos tájékoztató és könyvtári nap**

Az intézetek és a tanszékek a kari Hallgatói Önkormányzattal együttműködésben **2018. augusztus 31‑én (10 órai kezdettel)** külön **szakos tájékoztatót** tartanak. A tájékoztatón nélkülözhetetlen információkat adnak majd a szakos követelményekről és segítik az egyetemi életben való eligazodásban, ezért megjelenésére feltétlenül számítunk. A szakos tájékoztatók pontos helyét és időpontját a www.btkhok.elte.hu honlapon tesszük közzé augusztus végén.

A könyvtári nap (beiratkozás) **2018. szeptember 13-án (10 órától)** lesz a Trefort-kertben.

További fontos információkról, határidőkről a kari honlapon elérhető Hasznos tudnivalókban tájékozódhat.

**Egyéb információk:**

Az ösztöndíjak, szociális juttatások folyósítása kizárólag lakossági folyószámlán keresztül történik.

Az **Eötvös József Collegium** pályázati felhívását ezúton ajánljuk figyelmébe.

**Szombathelyi képzésekre vonatkozó információk:**

A szombahelyi képzési helyszínre felvételt nyert hallgatók a félévkezdéssel kapcsolatos információkat a <https://sek.elte.hu/felveteli> oldalon érhetik el.

A nappali tagozatra felvételt nyert jelentkezők beiratkozására a Gólyafelkészítő program keretében kerül sor. A programról további részletes információk szintén a fenti weblapon tekinthetők meg.

Levelező tagozatos hallgatók központi beiratkozásának időpontja a későbbiekben kerül meghatározásra.

A nyári szünet hátralévő időszakára jó pihenést, egyetemi tanulmányaikhoz pedig sok sikert és örömet kívánunk!

Budapest, 2018. július 26.

Üdvözlettel:

|  |  |  |
| --- | --- | --- |
| Dr. Sonkoly Gábor  dékán | Dr. Horváth Krisztina  az oktatási és tanulmányi ügyek  dékánhelyettese | Dr. Tóth Ilona  hivatalvezető |